CELEX: C2004/239/10
Language: da
Date: 2004-09-25 00:00:00
Title: Sag C-273/04: Sag anlagt den 28. juni 2004 af Republikken Polen mod Rådet for Den Europæiske Union

25.9.2004   
            
            
               DA
            
            
               Den Europæiske Unions Tidende
            
            
               C 239/6
            
         Sag anlagt den 28. juni 2004 af Republikken Polen mod Rådet for Den Europæiske Union
   (Sag C-273/04)
   (2004/C 239/10)
   Ved De Europæiske Fællesskabers Domstol er der den 28. juni 2004 anlagt sag mod Rådet for Den Europæiske Union af Republikken Polen ved Jaroslaw Pietras.
   Republikken Polen har nedlagt følgende påstande:
   
               1.
            
            
               Artikel 1, punkt 5, i Rådets afgørelse af 22. marts 2004 om tilpasning af akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union, som følge af reformen af den fælles landbrugspolitik (1) annulleres,
            
         
               2.
            
            
               og
               
                           —
                        
                        
                           retssagen føres på polsk
                        
                     
                           —
                        
                        
                           sagen afgøres i Store Afdeling
                        
                     
                           —
                        
                        
                           Rådet for Den Europæiske Union tilpligtes at betale sagens omkostninger.
                        
                     
         Søgsmålsgrunde og væsentligste argumenter:
   Republikken Polens regering er af den opfattelse, at tiltrædelsesaktens artikel 23, såfremt den fortolkes i overensstemmelse med principperne for folkeretlige traktater og for fortolkning af fællesskabsretten, ikke giver hjemmel til at vedtage de i artikel 1, punkt 5, i afgørelse nr. 2004/281/EF fastsatte foranstaltninger, der bestod i at udstrække den begrænsede betaling til de nye direkte betalinger.
   De anfægtede foranstaltninger er ikke en tilpasning af tiltrædelsesakten til ændringerne af den fælles landbrugspolitik, men en væsentlig og for Republikken Polen og for de på dennes område erhvervsaktive landbrugere ufordelagtig ændring af de i denne retsakt fastlagte tiltrædelsesbetingelser. Det drejer sig herved ikke om en foranstaltning, der er påkrævet som følge af en ændring af fællesskabsbestemmelserne. Rådet for Den Europæiske Union var således ikke berettiget til at udstrække den begrænsede betaling ved at udstede en afgørelse med hjemmel i tiltrædelsesaktens artikel 23. Rådet har ved den anfægtede foranstaltning tilsidesat artikel 23 i tiltrædelsesakten.
   Derudover er den anfægtede foranstaltning uforenelig med formålet med tiltrædelsestraktaten, nemlig at de nye medlemsstater i fuldt omfang integreres i de rettigheder og pligter, der følger af medlemskabet af Den Europæiske Union, og strider imod det i artikel 12 EF og artikel 34, stk. 2, afsnit 2, EF fastsatte princip om forbud mod forskelsbehandling. Princippet om, at de nye medlemsstater indtræder med de samme rettigheder, dvs. under overholdelse af det grundlæggende princip om forbud mod forskelsbehandling og om ligebehandling mellem producenter fra de 15 hidtidige medlemsstater i Fællesskabet og fra de nye medlemsstater, er blevet lagt til grund i tiltrædelsestraktaten. Dette grundlæggende princip er kun blevet begrænset i tilfælde af de opregnede instrumenter til støtte for landbrugere. Den anfægtede foranstaltning indfører derimod et andet forskelsbehandlende princip, hvorefter alle direkte betalinger, de nuværende og fremtidige, vil ske på et ulige grundlag, der er en følge af mekanismen med gradvis indførelse. Dermed fører den anfægtede foranstaltning til, at princippet om forbud mod forskelsbehandling og ligebehandlingsprincippet fraviges på et ikke fastlagt og uvist område.
   Republikken Polens regering er ligeledes af den opfattelse, at den anfægtede foranstaltning ved som en generel regel at basere sig på løsninger, der i tiltrædelsestraktaten havde karakter af undtagelser, underminerer det opnåede forhandlingsresultat og udgør en tilsidesættelse af princippet om god tro. Republikken Polens regering har gjort gældende, at den fra starten af tiltrædelsesforhandlingerne anerkendte mekanismen med gradvis indførelse som en undtagelsesvis løsning, der kun dækkede de opregnede støtteinstrumenter, men ikke som et princip for støtten til landbrugsindkomster på Republikken Polens område.
   
      (1)  EFT L 93 af 30.3.2004, s. 1.